Tweedetaaltoffies - AON
Die HAT en WAT dui aan dat 'n mens albei woorde mag gebruik vir "spesiale". "Besondere" het egter 'n bykomende betekenis van "bepaalde", wat "besonderse" nie het nie.
Albei die woorde is in Engels "happy", maar "bly" is in Afrikaans 'n kortstondige gemoedstoestand, terwyl "gelukkig" 'n langdurige syn is (Engels: state of being).
· Ek is bly jy het vir my kom kuier.
gesin x familie
In Engels is daar die woord "family" waarmee 'n mens na beide huismense en bloedverwante verwys. In Afrikaans is daar onderskeidelik "gesin" en "familie" vir die twee begrippe.
· My huisgesin bestaan uit my, my ma en my twee susters.
guur x onguur
"Guur" en "onguur" is sinonieme waar dit na enigiets anders as mense verwys. Mense kan net "onguur" wees.
· Ek hou nie van hom nie, hy maak gedurig gure/ongure aanmerkings.
'n "Helfte" is een van twee gelyke dele, 'n "halwe" is iets waarvan daar net 50% oor is. Dit klink na dieselfde ding, maar dit is nie. Dit dui wel dieselfde hoeveelheid aan, maar die verhouding tot die geheel verskil.
· Ek sit vanoggend met 'n halwe klas (die oorblywende 50% van die geheel), want die helfte van die leerders (1 van 2 gelyke dele) het griep.
In Engels is "help" 'n selfstandige naamwoord en 'n werkwoord. In Afrikaans is "help" die werkwoord en "hulp" die selfstandige naamwoord.
· Ek wou hom help, maar hy wou nie my hulp hê nie.
ken x weet
In Engels gebruik ons "know" om aan te dui dat jy van iets bewus is (dit "weet") en dat jy kennis onder die knie het (dit "ken"). Dui ook vir tweedetaalleerders aan dat "ken" in Afrikaans altyd oorganklik is. Jy ken altyd iemand of iets, jy kan nie net ken nie. "Weet" is oorganklik of onoorganklik.
· Ek weet nie waarvan jy nou praat nie.
Hierdie een verwar selfs moedertaalsprekers. Die toekenning wat leerders vir sport- en ander prestasies kry, is "kleure". Dit kom van 'n tradisie by Oxford en Cambridge waar 'n uitblinker 'n lint aan sy/haar baadjie vasgesteek het en dan die universiteit se "colours" (skakerings van blou) gedra het.
· Leerders wat kleure by die prysuitdeling kry, moet dit voor die einde van die volgende week op hulle klere aanbring.
Jy is 'n "lid" van 'n organisasie, maar 'n "lidmaat" van 'n kerk. Die verwarring ontstaan omdat jou betrokkenheid by enige liggaam, vereniging of organisasie as "lidmaatskap" bekend staan en baie organisasies na konsepte soos "lidmaatskapgelde" of "lidmaatskapvoorwaardes" verwys.
· Jy moet 'n lidmaatskapaansoekvorm onderteken as jy 'n lid van die ATKV wil word.
Hierdie bekende homofoon verwar nie net tweedetaalsprekers nie. Jy "ly" as jy as gevolg van 'n siekte of 'n ander uitdaging swaarkry. As jy die voortou neem, "lei" jy.
'n "Present" is iets wat jy "presenteer" (nee, dis nie anglisisties nie, dit kom uit Nederlands); dis met ander woorde 'n geskenk. "Persent" is die eenheid waarmee persentasie uitgedruk word.
· Moenie nou jou present oopmaak nie, jy verjaar eers môre.
Die Engelse "some" en die Afrikaanse woorde loop soms deurmekaar. "Sommige" is "'n paar van" en is in Engels "some". "Som" is "berekening" of "totaal" en die ekwivalent van die Engelse "sum". "Soms" beteken "elke nou en dan" en is die ekwivalent van die Engelse "sometimes".
· Sommige leerders werk hard en kry goeie punte, terwyl ander nie voorberei nie en dan druip.
Weer een waarmee moedertaalsprekers ook kleitrap. Die "sin" in "sinloos" verwys na betekenis of inhoud, en "sinloos" is dus leeg, betekenisloos, doelloos. Die "sinne" in "sinneloos" verwys na kognisie, verstand en/of begrip, en "sinneloos" beteken dus dwaas, belaglik, waansinnig, ondeurdag, redeloos of onverstaanbaar.